Diari Oficial de la Generalitat Valenciana


Sumari del DOGV 3856, del 13-10-2000 (2000/7819)

RESOLUCIÓ de 22 de setembre de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre la Generalitat Valenciana i el Consell Superior d'Investigacions Científiques per a la creació d'una base de dades documental per l'Institut d'Agroquímica i Tecnologia d'Aliments.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3856

Data del DOGV
:   13-10-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/7819


Data del document
:   22-09-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * base de dades
    * investigació agronòmica
    * indústria agroalimentària

RESOLUCIÓ de 22 de setembre de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre la Generalitat Valenciana i el Consell Superior d'Investigacions Científiques per a la creació d'una base de dades documental per l'Institut d'Agroquímica i Tecnologia d'Aliments. [2000/7819]
  
Subscrit, després de la tramitació prèvia reglamentària, entre la Generalitat Valenciana i el Consell Superior d'Investigacions Científiques, el 7 de setembre de 2000, un Conveni per a la creació d'una base de dades documental per l'Institut d'Agroquímica i Tecnologia d'Aliments, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0543/2000, i que figura com a annex d'aquesta resolució.
  
València, 22 de setembre de 2000.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni entre la Generalitat Valenciana i el Consell Superior d'Investigacions Científiques, per a la creació d'una base de dades documental per l'Institut d'Agroquímica i Tecnologia d'Aliments
  
A la ciutat de València, 7 de setembre de 2000
  
Reunits
  
D'una part, el senyor Vicente Gomis Cerdán, secretari general de la Presidencia facultat per a este acte en virtut de l'Acord del Govern Valencià, adoptat en la seua reunió de data 25 de juliol de 2000.
  
I d'altra, el senyor José Luis Navarro Fabra, director de l'Institut d'Agroquímica i Tecnologia d'Aliments (IATA), en nom i representació del Consell Superior d'Investigacions Científiques (CSIC), segons la delegació atorgada pel president del citat organisme per Resolució de 8 de maig de 1997 (BOE, de 29 de maig de 1997).
  
Exposen
  
Per mitjà del conveni de col·laboració de data 10 de novembre de 1999, subscrit entre la Generalitat Valenciana i el Consell Superior d'Investigacions Científiques, l'Institut d'Agroquímica i Tecnologia d'Aliments d'esta última entitat va dur a terme un primer projecte d'investigació dirigit a la recuperació i edició en suport electrònic de la informació científica publicada en la Revista de Agroquímica y Tecnología de los Alimentos, des de 1961 fins a 1992, i en la Revista Española de Ciencia y Tecnología de Alimentos, des de 1992 fins a 1995.
  
La realització del dit treball va permetre digitalitzar més de 19.000 pàgines d'informació d'interés científic i procedir a la indexació dels articles i a la seua vinculació amb les pàgines i volums de la citada publicació. Com continuació del dit treball i a proposta de l'Institut d'Agroquímica i Tecnologia d'Aliments, les dos parts han considerat convenient encetar una nova fase del projecte i procedir a la creació d'una base de dades documental amb la dita informació, cosa que constituïx, alhora, un pas previ per a la seua difusió i explotació.
  
És per això perquè, reconeixent-se les dos parts amb capacitat legal suficient per atorgar el present conveni, acorden subscriure'l d'acord amb les següents:
  
Clàusules
  
Primera
  
L'objecte del present conveni és la realització, per part de l'Institut d'Agroquímica i Tecnologia d'Aliments del CSIC, d'una base de dades documental de la informació publicada en la Revista de Agroquímica y Tecnología de los Alimentos i en la Revista Española de Ciencia y Tecnología de Alimentos, des de 1961 fins a 1995.
  
Segona
  
Per a dur a terme el que preveu el present conveni, la Generalitat Valenciana realitzarà una aportació d'un milió de pessetes (1.000.000 PTA), que equivalen a sis mil deu euros amb dotze cèntims (6.010,12 EUROS), a càrrec de la línia de subvenció 409/000/00, del programa 542.10, capítol 4, del Pressupost de la Generalitat Valenciana per a 2000 (aplicació 75.19.293.28.130.46).
  
Tercera
  
L'aportació de la generalitat es lliurarà a favor del Consell Superior d'Investigacions Científiques (CSIC) de la manera següent:
  
Un 40% del total a la firma del conveni
  
El 60% restant una vegada s'acredite el compliment del conveni i el cost efectiu de les activitats realitzades, este últim per mitjà de la presentació dels justificants de pagament corresponents. La documentació justificativa s'haurà de presentar abans del 30 de novembre de 2000. En cas contrari, no es podrà efectuar el pagament de l'ajuda.
  
Quarta
  
La quantitat concedida té la consideració de màxima i, si és el cas, es reduirà proporcionalment segons el cost efectiu de les actuacions realitzades pel CSIC en compliment del que preveu el present conveni, sense que allò necessite la modificació d'este.
  
Quinta
  
L'import de les subvencions regulades en el present conveni únicament podrà ser de la quantia expressada sempre que, aïlladament o en concurrència amb subvencions d'altres administracions públiques o d'altres ens públics o privats, no supere el cost de l'activitat a desenrotllar pel beneficiari. En cas contrari, la dita quantia es reduirà en la proporció que excedisca del cost de l'activitat.
  
Sexta
  
El Consell Superior d'Investigacions Científiques es compromet a la realització del treball de documentació científica que constituïx l'objecte del present conveni, dins del termini establit en el mateix, així com a aplicar els fons percebuts a la finalització de les despeses originades per la dita realització.
  
Finalitzat el dit treball, el CSIC lliurarà una memòria d'este, en què es recolliran els resultats i les informacions obtingudes, a la Conselleria de Cultura i Educació, qui podrà utilitzar-la per a la seua difusió o publicació fent constar l'autoria dels treballs i les entitats col·laboradores. Igualment, en la difusió o publicació dels treballs realitzats que, si és el cas, puguen promoure els seus autors o el CSIC, caldrà fer constar la col·laboració de la Generalitat Valenciana.
  
Sèptima
  
El present conveni estarà vigent des del dia de la seua firma fins el 31 de desembre de 2000. Podrà ser prorrogat, per mutu acord, si el desenrotllament del projecte no aconseguix els resultats previstos en el dit període.
  
En compliment de l'article 7.3 del Decret 20/93, de 8 de febrer, del Govern Valencià, la Generalitat podrà rescindir el conveni quan no s'execute la prestació objecte d'este.
  
Octava
  
Es crea una comissió, integrada per dos representants de cada una de les entitats firmants, la qual tindrà com funcions conéixer el pla de treball per a la realització de la tasca d'investigació, el seguiment del present conveni i la resolució dels dubtes que es pogueren plantejar durant la seua execució.
  
En allò no previst en este conveni seran aplicables les normes pressupostàries de la Generalitat Valenciana que regulen les transferències corrents i, si és el cas, les de caràcter estatal que regulen la mateixa matèria.
  
Havent-se complit tots els tràmits previs reglamentàriament i en prova de conformitat, les parts firmen el present conveni per quàdruple exemplar en el lloc i en la data al principi indicats.
  
El secretari general de la Presidència: Vicente Gomis Cerdán.